ఆసిస్‌ సీరిస్‌ నా టార్గెట్‌ : రోహిత్‌ శర్మ
 
ముంబై: గత కొంత కాలంగా గాయంతో బాధపడుతున్న టీమిండియా ఓపెనర్‌ రోహిత్‌శర్మకు ఎదురుచూపులు తప్పడం లేదు.రోహిత్‌ శర్మ ఇంకా గాయం నుంచి కోలుకోకపోవడంతో త్వరలోనే ఇంగ్లండ్‌తో జరిగే పరమిత ఓవర్ల సిరీస్‌కు అతన్ని ఎంపిక చేయలేదు.ఇటీవల న్యూజిలాండ్‌తో జరిగిన వన్డే సిరీస్‌ ఆఖరి మ్యాచ్‌లో రోహిత్‌ శర్మ గాయపడ్డాడు.దీంతో రోహిత్‌ శర్మకు సుదీర్ఘ విశ్రాంతి అవసరమైంది. అయితే ఇంగ్లండ్‌తో వన్డే,టి20 సిరీస్‌లో భాగంగా భారత జట్టు ఎంపిక నాటికి రోహిత్‌ ఫిట్‌ అవుతాడని అనుకున్నా అదీ జరగలేదు.తన ఫిట్‌నెస్‌పై తాజాగా స్పందించిన రోహిత్‌ వచ్చే నెలలో ఆస్ట్రేలియాతో జరిగే సిరీస్‌కు అందుబాటులోకి వస్తానని ఆశాభావం వ్యక్తం చేశాడు. నేను ఇంకా ఫిట్‌ కాలేదు.దీంతోనే ఇంగ్లండ్‌తో పరిమిత ఓవర్ల సిరీస్‌కు నన్ను ఎంపిక చేయలేదు.నా ఫిట్‌నెస్‌ను పరిగణలోకి తీసుకుని నన్ను ఎంపిక చేయని వారికి ధన్యవాదాలు,నా ప్రస్తుత టార్గెట్‌ ఆసీస్‌ సిరీస్‌.అప్పటికి అంతా సవ్యంగా జరుగుతుందని భావిస్తున్నా అని రోహిత్‌ పేర్కొన్నాడు.